DA Den Europæiske Unions Tidende CE 88/16

(2004/C 88 E/0015)

SKRIFTLIG FORESPØRGSEL E-0824/03

af Paul Rübig (PPE-DE) til Kommissionen

(18. marts 2003)

Om: Begrænsning for omsætning af værdipapirer i Tjekkiet

De mennesker, der har investeret i det sydbøhmiske energiforsyningsselskab JČP, har ganske vist fulde aktionærrettigheder for en stor del af deres kapitalinteresser, men aktierne forbliver de sydbøhmiske kommuners ejendom. Grunden er, at aktierne i henhold til JČP's vedtægter kun er begrænset omsættelige (kun mellem kommuner og statsfonde). Investorer kan kun opnå ret til at købe aktierne, dividenderettigheder og lignende. Generalforsamlingsforslag om at ændre vedtægterne med henblik på at ophæve denne begrænsning for omsætningen er hver gang blevet afvist af den tjekkiske stat (efter privatiseringen af RWE). Lignende forslag er blevet imødekommet af staten for næsten alle andre tjekkiske naturgas- og elforsyningsselskabers vedkommende (der var også »kommuneaktier« i elforsyningsselskaberne).

Indehaverne af aktier i JCP (kommunerne) kan på grund af salgsbegrænsningen ikke disponere frit over deres aktier. Er dette forhold ikke udtryk for forskelsbehandling af aktionærerne og dermed i modstrid med EU-bestemmelserne?

Er denne ugunstige situation, som mange investorer befinder sig i, forenelig med bestemmelserne om beskyttelse af investeringer i det europæiske energicharter, som også er ratificeret af Tjekkiet, og med liberaliseringen af energimarkedet, som bl.a. indebærer ligebehandling af markedsaktørerne?

Situationen synes kontraproduktiv i betragtning af RWE's dominerende stilling inden for den tjekkiske naturgassektor. Hvordan bedømmer Kommissionen den på baggrund af det tjekkiske naturgasmarkeds betydning for Europa?

Svar afgivet på Kommissionens vegne af Günter Verheugen

(6. maj 2003)

Den situation, der er beskrevet i det ærede medlems forespørgsel, bør ikke betragtes som en af statsborgerskab betinget forskelsbehandling af aktionærerne i det sydbøhmiske energiforsyningsselskab Jiho Ceska Plynarenska (JCP). To tyske virksomheder, RWE og EON, synes at være blandt JCP's største aktionærer. Øjensynlig er tjekkiske kommuner også vigtige aktionærer i dette selskab og har en kontrollerende aktieandel (34 %). Tilsyneladende ligger kommunerne inde med JCP-aktier, der lovligt ikke er omsættelige, hvilket ikke er tilfældet for de øvrige JCP-aktier, som andre investorer er i besiddelse af.

I henhold til EU-lovgivningen skal aktier i selskaber, der er optaget til officiel notering på en fondsbørs (artikel 46, stk. 1, i Europa-Parlamentets og Rådets direktiv 2001/34/EF af 28. maj 2001 vedrørende betingelserne for værdipapirers optagelse til officiel notering på en fondsbørs samt oplysninger, der skal offentliggøres om disse værdipapirer (1)), være frit omsættelige. Dog tillader artikel 46, stk. 3, en godkendelsesklausul, forudsat at denne ikke medfører markedsforstyrrelse.

JCP er optaget til notering på den tjekkiske fondsbørs. Hvis de aktier, som de tjekkiske kommuner ligger inde med, er af en anden type og ikke er optaget til officiel notering på den tjekkiske fondsbørs, er dette ikke uforeneligt med EU-retten. Kun hvis der er tale om aktier, der er optaget til notering, og for hvis vedkommende en begrænsning af salgsklausulen ikke kan sidestilles med en godkendelsesklausul som beskrevet ovenfor, er det nødvendigt at undersøge, om der kan være tale om en krænkelse af EU-retten.

Kommissionen står i kontakt med de tjekkiske myndigheder for at påse, at EU-retten på dette område efterleves fuldt ud.

Det skal bemærkes, at der som led i tiltrædelsesforhandlingerne er indrømmet Tjekkiet en overgangsperiode til udgangen af 2004 vedrørende liberalisering af gasmarkedet, og dette er nedfældet i tiltrædelsestraktaten.

Investeringsbestemmelserne i traktaten om det europæiske energicharter omfatter kun krav vedrørende investorer fra en anden kontraherende part. For allerede foretagne investeringers vedkommende foreligger der et krav om, at sådanne investeringer foretaget af en investor fra enhver anden kontraherende part ikke må behandles mindre gunstigt end investeringer, der allerede er foretaget af en investor fra den pågældende kontraherende part (»national behandling«). For så vidt angår »investeringer«, der synes at være det aktuelle i det foreliggende tilfælde, foreligger der imidlertid kun et »best endeavours«-krav om en sådan »national behandling«.

RWE vandt privatiseringsudbuddet i gassektoren efter tilladelse fra den tjekkiske konkurrencemyndighed, der er ansvarlig i henhold til den gældende europaaftale. Som anført i den periodiske rapport fra 2002 (2) er det Kommissionens opfattelse, at privatiseringsprocessen har medvirket til at forberede den tjekkiske gassektor til det konkurrenceprægede indre energimarked.

(1) EFT L 184 af 6.7.2001.

(2) KOM(2002) 700 endelig udg.